Budapešť 4. augusta (TASR) - Juhokórejská spoločnosť Hankook chce ešte stále neprijateľne veľkú podporu od slovenskej vlády, aby svoju investíciu zrealizovala pri Leviciach. Konštatuje to dnešné vydanie maďarského hospodárskeho denníka Vílággazdaság.
Hankook síce zmiernil svoju pôvodnú požiadavku, ktorá dosiahla výšku 105 miliónov eur, a ktorú vláda začiatkom júla odmietla, ale ešte aj tak prekračuje požadovaná podpora 10 % z investície v hodnote 500 miliónov eur, píše Világgazdaság odvolávajúc sa na informácie internetového portálu Bloomberg.
Rokovania sa ukončia koncom augusta, ale spoločnosť na výrobu pneumatík už avizovala možnosť, že investovať bude v Maďarsku alebo v Poľsku. Maďarský minister hospodárstva János Kóka v reakcii na to vyhlásil, že je pripravený rokovať s Hankookom, ale iba za podmienok vzájomnej výhodnosti. Maďarsko netrvá za každú cenu na získaní tejto investície, cituje ministrove stanovisko Világgazdaság.
(spravodajca TASR Ladislav Vallach) zll